KIRJALLINEN KYSYMYS E-0404/99

esittäjä(t): Gerardo Fernández-Albor (PPE) komissiolle

(1. maaliskuuta 1999)

Aihe: Toimenpiteet euron väärentämisen estämiseksi

Rahanväärennystä torjuvien asiantuntijoiden mielestä eurokolikkojen ja -seteleiden liikkeellelaskua silmällä pitäen olisi hyvä perustaa monikansallinen virasto, joka koordinoisi kunkin maan poliisivoimia ja liikkeellelaskusta vastaavien pankkien valvontajärjestelmiä. Lisäksi tähdennetään, että on jo harkittu sellaisen eurooppalaisen keskusviraston perustamista, jossa keskittyneesti vastataan kunkin maan antamista tiedoista koostuvasta tietokannasta.

Euroalueen tiettyjen maiden viranomaisten mielestä olisi myöskin hyvä yhdenmukaistaa euron väärentämistä koskeva lainsäädäntö ja väärentäjien rangaistukset, millä estettäisiin, että joissakin maissa väärentämisestä saatu rangaistus olisi lievempi kuin toisissa. Mikäli näin ei tehdä, on mahdollista, että rikolliset sijoittavat laittomat painokoneensa niihin maihin, joissa lainsäädäntö on väljintä, vaikka väärennetyn setelin vaikutus on sama kaikkialla.

Voiko komissio kertoa, mitkä ovat sen suunnitelmat ja aikooko se ehdottaa yhdenmukaista lainsäädäntöä kaikille asiaan liittyville maille, jotta euron väärentämistä torjuttaisiin tehokkaasti?

Komission jäsenen Yves-Thibault de Silguynkomission puolesta antama vastaus

(27. huhtikuuta 1999)

Euron suojelua ja väärentämisen torjuntaa koskevan 22. heinäkuuta 1998 annetun tiedonannon(1) laatimisen yhteydessä komissio perusti vuonna 1997 euron väärentämistä käsittelevän asiantuntijaryhmän. Ryhmä koostuu jäsenvaltioiden poliisiviranomaisten, Euroopan keskuspankin (EKP), Euroopan poliisiviraston (Europol) ja Kansainvälisen rikospoliisijärjestön (Interpol) edustajista.

Komissio määritteli tiedonannossa väärentämisen torjuntaa koskevan strategian, johon sisältyy ennaltaehkäisy ja koulutus yhteisön tasolla, asianomaisten kansallisten viranomaisten ja unionin toimielinten sekä yhteisön ulkopuolisten maiden ja unionin välistä yhteistyötä koskeva sääntelykehys, kansallisten lainsäädäntöjen lähentäminen rikosten määrittelyn, rangaistusten ja oikeusasioissa annettavan keskinäisen avun osalta sekä väärentämiseltä suojaamisesta vastaavien viranomaisten välisen standardoidun tiedonvaihtojärjestelmän luominen. Järjestelmä merkitsee strategisia ja toiminnallisia tietoja sisältävän tietokannan luomista (väärennösten tekniset ominaispiirteet kattavan erillisen tietokannan sijasta) ja tiedonvaihdon sääntöjen määrittämistä. Se edellyttää myös, että jäsenvaltiot ajantasaistavat järjestelmää jatkuvasti.

Työskentelyssä on edistytty tekniseltä, strategiselta ja toiminnalliselta kannalta. Teknisellä puolella Euroopan keskuspankki on jo päättänyt setelirahan väärennösten analysointikeskuksen perustamisesta sekä teknisen tietokannan ylläpitämisestä väärennösten osalta. Toiminnassa käytetään tiedonvaihtoverkostoa. Kolikoiden osalta jäsenvaltiot ovat tehneet ja Euroopan keskuspankki on hyväksynyt päätöksen, jonka mukaan EKP:n ylläpitämään tietokantaan talletetaan väärennettyihin kolikoihin liittyviä teknisiä tietoja. Suunnitelmien mukaan on myös määrä perustaa väärennettyjen kolikoiden tieteellis-tekninen tutkimuskeskus.

Strategisella ja toiminnallisella puolella komissio on vuodesta 1998 lähtien järjestänyt asiantuntijatapaamisia petostentorjunnan koordinoinnin neuvoa-antavan komitean puitteissa. Toimenpiteiden tarvetta on arvioitu yksityiskohtaisesti kahdessa komission valmisteluasiakirjassa. Kun asiantuntijoiden jo suorittama työ otetaan huomioon, neuvoston odotetaan lähiaikoina laajentavan Europolin mandaattia setelirahan ja kolikoiden väärentämisen torjuntaan.

Komission ensisijaisena ja välittömänä tehtävänä on tutkia yhteistyössä EKP:n kanssa, onko kansalliset keskuspankit ja jäsenvaltiot lainsäädännön avulla velvoitettava osallistumaan väärentämisen torjuntaa koskevaan tiedonvaihtoon ja yhteistyöhön. Komissio pitää kansainvälistä yhteistyötä ensisijaisen tärkeänä, jotta väärentämistä voidaan torjua tehokkaasti.

(1) KOM(98) 474 lopullinen.